אדם למברט

ביוגרפיה

למברט נולד באינדיאנפוליס, שבאינדיאנה ארצות הברית. אביו אבר מנהל תוכנה, ממשפחה נוצרית ממוצא נורווגי. אימו ליילה שיננית ממשפחה יהודית. כך למברט גדל בדתה של אמו ואפילו ביצע שירים בעברית, כמו "שיר לשלום" ו"התפילה" בקונצרט מחווה בשנת 2005 לראש ממשלת ישראל שנרצח, יצחק רבין. ללמברט יש אח צעיר, ניל. זמן קצר לאחר לידתו הם עברו לסן דייגו שבקליפורניה, והוא גדל ברנצ'ו פינאסקיטוס. למברט למד בחטיבת הביניים "מסה ורד", שם זכה בתחרות שירה כששר את Thriller של מייקל ג'קסון, ובתיכון "מאונט כרמל", שם הופיע בתיאטרון, שר במקהלה ולעיתים הופיע יחד עם להקת הג'אז הבית ספרית "MC Jazz".

קריירה

אדם למברט היה שחקן תיאטרון מגיל 10. הוא שיחק את דמותו של לינוס ב"אתה איש טוב, צ'ארלי בראון", את פיטר פן ועוד. אחד משיאיו כשחקן תיאטרון מוזיקלי היה כששיחק את דמותו של יהושע במחזמר "עשרת הדיברות" בתיאטרון קודאק, לצד השחקן ואל קילמר והשחקן הישראלי אהרון איפלה (ששיחק את פרעה) שם ביצע את השיר "Is Anybody Listening?". בנוסף, אדם היה המחליף לתפקידו של פיירו במחזמר Wicked בלוס אנג'לס. משנת 2004, הוא החל להופיע באופן קבוע ב-Zodiac Show, מופע שבין יתר יוצריו נמצאת כרמית בכר לשעבר מ'הפוסיקאט דולז'. בנוסף לכך, הוא הופיע ב-Upright Cabaret.

אמריקן איידול

למברט נבחן לעונה השמינית של American Idol בסן פרנסיסקו, קליפורניה. באודישן הראשוני שלו הוא ביצע את השירים "Rock with You" של מייקל ג'קסון, ו-"Bohemian Rhapsody" של קווין.
בשבוע "מייקל ג'קסון", ביצע אדם את השיר "Black Or White" וגרף שבחים מהשופטים, שצפו שיגיע לגמר. בערב מואוטאון, למברט ביצע גרסה אקוסטית של השיר "The Tracks Of My Tears". השופטים אהבו את הביצוע וסמוקי רובינסון, המנטור של אותו שבוע והכותב והמבצע המקורי של השיר, מחא לו כפיים בעמידה. בהופעתו ב-8 הגדולים, למברט ביצע את גרסתו של גארי ג'ולז לשיר "Mad World", השופטים היללו את הביצוע, וסיימון קאוול אף מחא לו כפיים בעמידה, מחווה שהוא נתן רק לו בכל תקופת שיפוטו באמריקן איידול.
בהופעתו השנייה ב-7 הגדולים, ביצע למברט את השיר "If I Can't Have You". בארבעת הגדולים, למברט עלה ראשון לשיר, וביצע את השיר "Whole Lotta Love" של לד זפלין. השופט סיימון קאוול טען שזו הייתה אחת ההופעות האהובות עליו, ושאף אחד לא יוכל להתעלות על הביצוע הזה. לכל אורך הדרך הוביל אדם למברט בתחרות, ונחשב כמועמד המוביל לניצחון. הוא העפיל לגמר עם קריס אלן. התחרות ביניהם, מעבר להיבט המוזיקלי, הפכה למאבק בין זהויות - אלן הנוצרי האדוק, הנשוי, מול למברט היהודי בעל המיניות המעורפלת. הימין הנוצרי אימץ את אלן, וקריאות לתמוך בו נשמעו בדרשות יום ראשון, בעוד העיתונות הליברלית תמכה בלמברט.
בניגוד לציפיות, הוכרז קריס אלן כזוכה בעונה השמינית של אמריקן איידול, ואילו אדם למברט הגיע למקום השני. למברט, יחד עם הלהקה קיס, ביצע מחרוזת של שיריה, הכוללת את השירים "Beth", "Rock And Roll All Nite" ו-"Detroit Rock City". גרסתו לסינגל הזוכה "No Boundries" הגיעה לאייטונס ביחד עם גרסתו של הזוכה, קריס אלן. זכייתו של אלן בתוכנית התקבלה בהפתעה - מנחה התוכנית, ריאן סיקרסט, הכריז כי "האנדרדוג ניצח", ואף אלן עצמו נראה המום מזכייתו. המשפט הראשון של אלן, אחרי הזכייה, היה: "זה הגיע לאדם, אני מצטער. אני לא יודע מה להרגיש עכשיו".
במהלך קיץ 2009 השתתף אדם למברט בסיבוב הופעות יחד עם שאר המתמודדים שהגיעו לעשרת המקומות הראשונים באמריקן איידול. למברט ביצע סט של חמישה שירים ובהם ביצוע לשיר "Starlight" של מיוז, ומחרוזת שירי דייוויד בואי.

לאחר אמריקן איידול

אלבומו הראשון של למברט; ׳For Your Entertainment׳ יצא לחנויות ב-23 בנובמבר 2009. האלבום משלב בתוכו סגנונות רבים ממוזיקה אלקטרונית, דאנס, פופ ורוק. גרג וולס, ראיין טדר, מקס מרטין, סם ספארו, ד"ר לוק ולינדה פרי הם חלק מהמפיקים שאיתם עבד על האלבום. באלבום שירים שכתבו: ליידי גאגא, פינק, ריברס קוואמו מלהקת וויזר, ג'אסטין הוקינס מThe Darkness ולהקת מיוז.
הסינגל הראשון של למברט, שלא מהאלבום, הוא השיר "Time For Miracles", מפסקול הסרט "2012". הסינגל יצא ב-18 באוקטובר 2009, לפני צאתו של הסרט.
האלבום השני של למברט, 'Trespassing', יצא לחנויות ב-15 במאי 2012. בעיקרון האלבום היה אמור לצאת ב-20 במרץ 2012, אך נדחה כדי להוסיף עוד שירים ושיתופי פעולה עם אמנים אחרים. בסוף מרץ, למברט הודיע כי האלבום ישתחרר ב-15 במאי 2012. למברט כתב את רוב השירים באלבום, והיה המפיק הראשי. פאראל וויליאם הפיק שני שירים באלבום, וברונו מארס כתב את הסינגל Never Close Our Eyes.
ב-23 באוקטובר 2012 למברט הופיע עם שני שירים שלו מהאלבום Trespassing בתפקיד אורח בסדרה שקרניות קטנות, בספיישל הלווין.
אלבום נוסף שלו, אלבומו השלישי, 'The Original High', יצא ב-16 ביוני 2015. אותו הפיקו מקס מרטין ושאלבק. הסינגל הראשון מהאלבום, 'Ghost Town' שיצא ב-21 באפריל, זכה להצלחה גדולה ונחשב לאחד השירים הכי מוצלחים שלו. באלבום יש שיתופי פעולה עם הזמרת טובה לו והגיטריסט בריאן מיי מלהקת קווין.
בשנת 2014 בעונה 13 חזר לאמריקן איידול בתפקיד מנטור, הפיינליסט היחיד בתוכנית שעשה זאת. בנוסף, בשנת 2015 בעונה 14 של אמריקן איידול הופיע כשופט אורח באחד מימי האודישנים לתוכנית, מה שהפך אותו לראשון שחוזר לתוכנית כפיינליסט שופט.
בעונת 2013-2014 הופיע בעונתה החמישית של הסדרה Glee בתפקיד אורח שהורחב וכלל בסופו של דבר חמישה פרקים.
אדם לוקח חלק ברימייק לסרט שישודר בטלוויזיה של חברת פוקס ל-מופע האימים של רוקי בתפקיד אדי. הסרט צפוי לצאת באוקטובר 2016.
למברט הודיע שיצטרף כשופט לעונה השמינית של  אקס פקטור באוסטרליה 2016.

שיתוף הפעולה עם להקת קווין

לאחר שהופיעו המתופף רוג'ר טיילר והגיטריסט בריאן מיי מלהקת קווין עם למברט ביחד עם קריס אלן בגמר של אמריקן איידול עם השיר 'We Are The Champions', המשיכו למברט והלהקה לשתף פעולה. ההופעה הראשונה שלהם ביחד אחרי איידול הייתה טקס הפרסים באירופה של MTV שם הופיעו עם השירים 'The Show Must Go On', 'We Will Rock You', 'We are The Champions' שם זכתה הלהקה בתואר 'Global Icon Award'. בשנת 2012 פתחו בסיבוב הופעות הראשון שלהם שכלל 6 הופעות: באנגליה, פולין, רוסיה והופעה בפני חצי מיליון איש בקייב. 
בחודש יוני 2014, הם פתחו בסיבוב הופעות בצפון אמריקה עם 24 הופעות, שהיה החלק הראשון שלהם מסיבוב ההופעות העולמי ביחד. בחלק השני שהחל באוגוסט 2014 עד ספטמבר הופיעו 11 הופעות באסיה, אוסטרליה, וניו זילנד. החלק השלישי של ההופעות נמשך מינואר עד פברואר 2015 עם 25 הופעות באירופה. החלק האחרון היה בדרום אמריקה עם 6 הופעות- וכלל הופעה ב- 'רוק בריו' בפני 85,000 אלף איש, לו אזלו הכרטיסים תוך 3 שעות. סיבוב ההופעות היה הצלחה מסחררת - כל הכרטיסים נמכרו כמעט לכל ההופעות, והביקורות היללו את הכשרון המוזיקלי של בריאן מיי ורוג'ר טיילור לצד הקול המרשים, והכריזמה הבימתית של למברט
במקביל הופיעו עם השיר Somebody To Love בתוכנית אקס פקטור בבריטניה וב- Rock Big Ben הופיעו במשך כשעה בבריטניה בפתיחת השנה החדשה-2015, הופעה ששודרה בBBC עם כ-12 מיליון צפיות
ההופעות הבאות התקיימו ביוני 2016 ברחבי אירופה במסגרת פסטיבלי מוזיקה. בספטמבר 2016 התקיים סיבוב הופעות באסיה, כולל הופעה אחת בישראל בפארק הירקון ב-12 בספטמבר.

מנעד קולי

מבקרים, סלבריטאים ואמנים שעבדו עם למברט היללו את המנעד הקולי המרשים שלו. קייתי ברתצ'ר אורבן אחת המקימות של Metropolitan Educational Theatre Network (now MET2) בו אדם הופיע בילדותו אמרה : "He has invested his entire life in music and performing . . . He'd just come out onstage, and it popped"(בעברית: הוא השקיע את כל החיים שלו במוזיקה וביצוע... הוא רק יצא אל הבמה, והיא "התפוצצה"). אחד המפיקים באלבום הראשון שלו, רוב קאבלו אמר :"ללמברט יש מנעד קולי בלתי מוגבל והוא יכול לשיר כל תו על הגיטרה- מהנמוך ביותר לגבוה ביותר". בראיון ב-2012 זמר הרוק מיט לוף השווה את קולו של למברט לקולות של הזמרות ויטני יוסטון ואריתה פרנקלין על פי איכות הקול שלו.
המנעד הקולי של למברט נע בין מי גדול ועד סי במול שלישי (E2 – B♭5) מה שיוצר מנעד של 3 אוקטבות ו-6 חצאי טונים לקולו.
ב-2011, כשהופיע לצד קווין ב MTV EMA, בריאן מיי אמר אמר שלקולו של למברט יש "רגישות, עומק, בגרות, מנעד ועוצמה מדהימים, שיהממו אנשים". הוא גם אמר שאדם יכול להגיע לעוצמות גבוהות יותר בקולו בהופעה חיה מאשר פרדי מרקורי. בנוסף, המתופף רוג'ר טיילור אמר שיש לו את "המנעד הקולי הכי טוב שהוא אי פעם שמע".
פארל ווליאמס ששיתף פעולה איתו באלבומו השני אמר: "This kid has a voice like a siren – there's no guys singing in that Steve Winwood-Peter Cetera range".
ב-2012 פורסם שלמברט ביטח את הקול שלו בסכום של 48 מיליון דולר.

חייו האישיים

במהלך שידור העונה השמינית של אמריקן איידול, נחשפו לציבור תמונות של למברט מתנשק עם גבר. חשיפה זו עוררה דיון ציבורי נרחב בתוכנית האירוח "אוריילי פקטור" של ערוץ הטלוויזיה "פוקס ניוז" (Fox News Channel). נבחנה השאלה האם זהותו המינית כהומוסקסואל מחוץ לארון תפגע בסיכויו לזכות בתחרות, בפעם הראשונה בתוכנית. בראיון מקיף למגזין "רולינג סטון" הוא סיפר בגלוי על היותו הומוסקסואל.
למברט היה במערכת יחסים עם סאולי קוסקיאנן, מנצח התוכנית 'האח הגדול' בפינלנד בשנת 2007. מערכת היחסים ביניהם נמשכה בין נובמבר 2010 עד לאפריל 2013, כאשר הודיע למברט שנפרדו בידידות אך מצפים להישאר חברים טובים.